
ДО 
ОБЩИНСКИ СЪВЕТ
БУРГАС


ДОКЛАДНА ЗАПИСКА

ОТ МАНОЛ ТОДОРОВ
[bookmark: _GoBack]ЗАМ. - КМЕТ „СПОРТ И ТУРИЗЪМ“, ОБЩИНА БУРГАС

	ОТНОСНО: Даване на съгласие за кандидатстване на Общинско предприятие „Туризъм“ при Община Бургас по „Национална програма за заетост на хората с увреждания, съгласно чл. 44, ал. 1 от Закона за хората с увреждания“, финансирана от Агенция за хората с увреждания, за приспособяване на работни места в цех „Морски знаци“, находящ се в гр. Бургас, к-с „Славейков“, бл. 47 (партер).

	УВАЖАЕМИ ДАМИ И ГОСПОДА ОБЩИНСКИ СЪВЕТНИЦИ,

[bookmark: _Hlk160626528]	С Решение, прието по т. 8 от дневния ред на 18 - то заседание на Общински съвет – Бургас, проведено на 21.12.2020 г., цех „Морски знаци“ беше предоставен за стопанисване и управление на Общинско предприятие „Туризъм“ при Община Бургас. В цеха се изработват туристически сувенири от естествени материали – текстил, кожа, вълна, стъкло, керамика, дърво и др. Изделията от „Морски знаци“ носят бургаската символика, обединени в различни тематични серии – морска, флорална, фолклорна, празнична, популярни бургаски туристически обекти и атракции (Остров Св. Анастасия, Акве калиде, Авиомузей, Фестивал на пясъчните фигури и др.). В дизайна и изработването на сувенирите са заети предимно хора в неравностойно положение – с увреждания, самотни и многодетни майки.
Във връзка с подобряване на условията на труд за лица с увреждания в цех „Морски знаци“, Общинско предприятие „Туризъм“ при Община Бургас възнамерява да кандидатства за отпускане на безвъзмездно финансиране по Компонент 2: „Приспособяване на съществуващи работни места за лица с трайни увреждания в трудоспособна възраст“ от „Национална програма за заетост на хората с увреждания“ на Агенцията за хората с увреждания, съгласно чл. 44, ал. 1 от Закона за хората с увреждания. 
Размерът на финансирането по този компонент е до 20 000 лева без ДДС за работно място, като не се предвижда дофинансиране от Община Бургас. 
За да повиши ефективността и улесни дейността на две работни места за хора с увреждания, работещи в цех „Морски знаци“, както и за създаване на нови високачествени продукти, ОП „Туризъм“ ще изготви проектно предложение за закупуване на 1 бр. дигитална машина за директен печат върху текстил и 1 бр. бродировъчна машина. 
Максималната продължителност за изпълнение на дейностите по програмата е 4 месеца. Това означава, че при одобрение на предложението и нормалното протичане на услугите по реализацията на проекта, цехът ще повиши своята производителност и разшири асортимента си още в средата на 2024 година.
Съгласно Методиката за финансиране на проектите по програмата, при кандидатстване се прилага писмено съгласие от принципала и собственик на обекта за извършване на предвидените в конкурсното предложение дейности. 
Решенията за придобиване, управлението и разпореждането с имоти и вещи - общинска собственост, са в компетентността на Общински съвет - Бургас по арг. от разпоредбите на чл. 8, ал. 1 от Закона за общинската собственост и чл. 21, ал. 1, т. 8 от Закона за местното самоуправление и местната администрация.

Предвид изложеното и на основание чл. 21, ал. 1, т. 8 от Закона за местното самоуправление и местната администрация, във връзка с чл. 8, ал. 1 от Закона за общинската собственост и чл. 44, ал. 1 от Закона за хората с увреждания, предлагам, Общински съвет - Бургас да вземе следните:

РЕШЕНИЯ:

1. Общински съвет – Бургас дава съгласие Общинско предприятие „Туризъм“ при Община Бургас да кандидатства по програма на Агенция за хората с увреждания за финансиране на дейности в цех „Морски знаци“ по Компонент 2 на „Национална програма за заетост на хората с увреждания, съгласно чл.44, ал.1 от Закона за хората с увреждания“.
2. При одобрение на проектното предложение от Агенция за хората с увреждания, Общински съвет – Бургас дава съгласие ОП „Туризъм“ да подпише договора за финансиране по Програмата, да извърши дейностите в обекта, свързани с изпълнение на проекта, както и да получи одобрените финансови средства.


С уважение,

МАНОЛ ТОДОРОВ
Заместник-кмет „Спорт и туризъм“
Община Бургас



Съгласувал:
Радовеста Стюърт
Директор, ОП „Туризъм“


Силвия Полихронова 
Гл. юрисконсулт, Дирекция ПНО

Изготвил:
Росица Минкова-Петкова
Специалист „Туризъм“, ОП „Туризъм“

